РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број 02-2584/15

28. децембар 2015. године

Б е о г р а д

НАРОДНОЈ СКУПШТИНИ РЕПУБЛИКЕ СРБИЈЕ

Одбор за културу и информисање Народне скупштине Републике Србије, на седници одржаној 28. децембра 2015. године разматрао је на основу члана 60. Пословника Народне скупштине, листу кандидата за избор чланова Савета Регулаторног тела за електронске медије (у даљем тексту Савет Регулатора), који се бира на предлог надлежног одбора Скупштине Аутономне покрајине Војводине и цркви и верских заједница, и у складу са чланом 9. став 1. тач. 2) и 8) Закона о електронским медијима подноси

И З В Е Ш Т А Ј

1. Одбор за културу и инфoрмисање, на седници одржаној 13. октобра 2015. године, констатовао је да двојици чланова Савета Регулатора, Горану Караџићу, који је за члана Савета Регулатора изабран, 29. децембра 2009. године, на период од шест година („Службени гласник РС“ , бр. 111/09) и Епископу јегарском др Порфирију Перићу који је за члана Савета изабран, 29. децембра 2009. године („Службени гласник РС“ , бр. 111/09) на период од шест година, по процедури прописаној Законом о радиодифузији („Службени гласник РС“, бр. 42/02, 97/04, 76/05, 79/05 – др. закон, 62/06, 85/06, 86/06-испр. и 41/09) мандат истиче 18. фебруара 2016. године.

2. Одбор је упознат да је чланом 7. Закона о електронским медијима („Службени гласник РС“, бр. 83/14), утврђено да Савет Регулатора има 9 чланова који се бирају из реда угледних стручњака из области које су од значаја за обављање послова из надлежности Регулатора (медијски стручњаци, економисти, правници, инжењери телекомуникација и сл.); да је један од овлашћених предлагача за чланове Савета Регулатора надлежни одбор Скупштине Аутономне покрајине Војводине а да је други овлашћени предлагач цркве и верске заједнице (члан 9. став 1. тач. 2) и 8); да надлежни одбор Скупштине Аутономне покрајне Војводине и цркве и верске заједнице предлажу листу на којој се налазе по два кандидата; да Народна скупштина бира једног члана са листе коју предлаже надлежни одбор Скупштине Аутономне покрајине Војводине и једног члана са листе коју предлажу цркве и верске заједнице, заједничким договором.

3. Одбор је на седници одржаној 13. октобра 2015. године донео Одлуку о покретању поступка за предлагање кандидата за члана Савета Регулаторног тела за електронске медије16 Број: 02-2584/15 и утврдио текст Jавног позива за предлагање кандидата за избор чланова Савета Регулаторног тела за електронске медије, који је 19. октобра 2015. године био објављен у „Службеном гласнику Републике Србије“ и на веб-сајту Народне скупштине, као и 20. октобра у дневном листу „Политика“.

4. На основу члана 10. став 2. Закона о електронским медијима, овлашћени предлагачи су имали рок од 15 дана да Одбору за културу и информисање доставе своје предлоге, по два кандидата за члана Савета Регулатора.

5. Овлашћени предлагачи из члана 9. ст. 1. тачке 2) и 8) Закона о електронским медијима, су у законском року остварили своје право, тако што су Одбору за културу и информисање доставили предлог по два кандидата за члана Савета Регулатора. Уз предлоге кандидата, достављена је сва потребна документација прописана Законом о електронским медијима и Јавним позивом.

6. Листе кандидата су у складу са чланом 10. став 5. Закона о електронским медијима објављене на веб-сајту Народне скупштине.

7. Одбор је на седници одржаној 28. децембра 2015. године обавио разговор са кандидатима за чланове Савета Регулатора, у складу са чланом 11. став 8. Закона о електронским медијима.

Одбор је закључио, да листу кандидата коју је поднео овлашћени предлагач надлежни одбор Скупштине АП Војводине, на којој се налазе Синиша Исаков и Владимир Баровић, и листу кандидата овлашћеног предлагача цркве и верске заједнице, на којој се налазе Александра Јанковић и Ненад Драшковић, заједно са њиховим биографијама, достави Народној скупштини, јер су се стекли услови за спровођење поступка за избор чланова Савета Регулаторног тела за електронске медије, на период од пет година.

Оригинална документација предложених кандидата налази се у служби Одбора за културу и информисање и доступна је на увид свим народним посланицима.

За известиоца Одбора на седници Народне скупштине, одређена је Весна Марјановић, председник Одбора.

ПРЕДСЕДНИЦА ОДБОРА

Весна Марјановић

ПРИЛОГ

**ЛИСТА КАНДИДАТА**

Испред овлашћеног предлагача, надлежни одбор Скупштине Аутономне покрајине Војводине, заједничким договором предложени су:

1. Синиша Исаков
2. Владимир Баровић

Испред овлашћеног предлагача Цркве и верске заједнице, заједничким договором предложени су:

1. Александра Јанковић
2. Ненад Драшковић